Will widder Buwele sei

Es rejert heit, m’r kann net naus,

Un ’s is so lohnsom do im Haus,

M’r wees net wie m’r fiehlt.

Ich will ’mol dhu’ als wär ich klee’,

Un uf d’r owerscht Schpeicher geh’ —

Dort haw ich oft geschpielt.

’N Buwele bin ich widder jetz;

Wu sin mei’ Krutze un mei’ Kletz?

Nau wert ’n Haus gebaut!

’S schpielt sich doch net gut allee’ —

Ich bin jo ah kee’ Buwele meh’!

Was kloppt mei’ Herz so laut!

Horch! — Was ’n sunnerbari Sach! —

D’r Reje rappelt uf ’m Dach

Gar nimme wie ’r hot.

Ich hab’s als g’heert mit leichtem Herz;

Nau macht m’r’s kreislich Heemweh-Schmerz,

Kennt heile, wann ich wott.

M’r lewe juscht betriegrisch nei’

In’s Schpiele un in’s Buwele sei’;

’S is net so leicht zu dhu.

For Epper sagt: „Nix an d’r Sach:

Heerscht du d’r Reje uf’m Dach?

Sagt er du wärscht ’n Buh?”

’S Schpiele geht net — soll ich fort?

Was is uf selle Balke dort?

Nau bin ich widder Buh!

Dort hen m’r Keschte ausgeschpei’t,

Zu derre uf die Krischdag Zeit —

Dhet’s gleiche widder z’dhu!

’N Buwele sei’ sell is d’rwerth;

Die Keschte rooschte uf d’r Heerd —

Was war des ’n Gekrach!

Sell is vorbei, ich fiehl’s im G’mieth;

’R schpielt ’n rechtes Heemweh-Lied,

Der Reje uf’m Dach.

Dort schteht die sehm alt Wallnuss Kischt

Ich wunner nau, was dort drin ischt?

’S muss eppes ’battich’s sei’.

Kallenner, Zeiding, Biecher — ho!

Die alte Sache hen sie do

All’s drunnerscht driwwersch nei’!

Nau bin ich widder recht ’n Buh,

Weil ich do widder sehne dhu

Des alt’ bekannte Sach.

Horch! Heerscht d’r Reje! — jes indied —

’R schpielt ’n rechtes Heemweh-Lied,

Dort owe uf’m Dach.

„Schtill, Reje! Buwele schpielt deheem;”

Die Schtenner dort vun Gumme Beem

Schtehn noch am alte Platz;

Dort bin ich alle Samschdag hi’,

Hab Salz geholt for Schoof un Kieh —

Sell war als Ruhl un Satz.

Wu sin die Sättel un die Zeem?

Die Mäd sin nimme do deheem,

Sie wohne annersch wo!

Sie hen die Sache mit. Ja, ach,

Wie kloppt d’r Reje uf’m Dach!

Ich gleich net schpiele do.

Dort is so g’wiss ’s alt Drunnel Bett!

Denkscht du ich kenn sell Drunnel net?

Wie siess war dort die Ruh!

Die Buwe hen scheint’s Fiehling zeigt,

Un hen’s net uf d’r Vendu g’schteigt;

Sell war nau schee’ gedhu.

Sell Drunnel Bett, sell war als mei’ —

Ich leg mich ewig nimme nei’:

Sell is vergangne Sach!

’S rejert; ach, in jedem Glied

Fiehl ich des zarte Kindheets-Lied,

Vum Reje uf’m Dach.

Sie henke net am Balke meh’,

Die Bindlen vun Gekreider Thee,

Un allerhand Gewerz.

Nau will ich widder Buwele sei’ —

Ich hol’ se for die Mammi rei’,

Sell pliehst mei’ Buwele Herz.

Die Mammi? leeder! sie is fort,

Sie schloft jo uf’m Kerchhof dort;

Vergesst m’r sich doch so!

Nau werd’s m’r zart in mei’m Gemieth,

Der Reje war ’n Kerchhof-Lied!

Ich schpiel net lenger do.

(Henry Harbaugh)

Abdeeling:Pennsylvanisch-deitsche Schtories unn Gedichder